## Uredba o izgledu, sadržaju i pravu uporabe službene iskaznice i službene značke službenih osoba Sigurnosno-obavještajne agencije

### NN 124/2006 (15.11.2006.), Uredba o izgledu, sadržaju i pravu uporabe službene iskaznice i službene značke službenih osoba Sigurnosno-obavještajne agencije

# VLADA REPUBLIKE HRVATSKE

2740

Na
temelju članka 62. stavka 1. Zakona o sigurnosno-obavještajnom sustavu
Republike Hrvatske (»Narodne novine«, br. 79/2006 i
105/2006), Vlada Republike Hrvatske je, na prijedlog ravnatelja
Sigurnosno-obavještajne agencije, a uz prethodnu suglasnost Predsjednika
Republike Hrvatske, na sjednici održanoj 10. studenoga 2006. godine donijela

## UREDBU

### O IZGLEDU, SADRŽAJU I PRAVU UPORABE SLUŽBENE ISKAZNICE I SLUŽBENE ZNAČKE SLUŽBENIH OSOBA SIGURNOSNO-OBAVJEŠTAJNE AGENCIJE

Članak 1.

Ovom
se Uredbom propisuje izgled, sadržaj, odnosno obrazac službene iskaznice i
izgled službene značke službenih osoba Sigurnosno-obavještajne agencije, pravo
uporabe službene iskaznice i značke, vođenje evidencija o službenim iskaznicama
i značkama, te način njihova izdavanja i zamjene.

Članak 2.

Obrazac
službene iskaznice izrađuje se u višebojnoj tiskarskoj tehnici s pripadajućim
zaštitim elementima. Veličina službene iskaznice je 85,6 × 54 mm.

Podloga
je službene iskaznice sivo-srebrne boje.

Prednja
strana iskaznice iz st. 1. ovog članka od vrha prema dolje sadrži:

1.
u gornjem dijelu logotip (znak) Agencije,

2.
ispod logotipa iz t. 1. ovog stavka ispisano je »REPUBLIKA HRVATSKA«,
»SIGURNOSNO-OBAVJEŠTAJNA AGENCIJA«, te ispodtoga
naziv »SOA«,

3.
ispod naziva iz t. 2. ovog stavka ispisan je naziv »SLUŽBENA ISKAZNICA«

4.
ispod teksta iz t. 2., i 3. ovog stavka nalazi se prostor za fotografiju,
odnosno fotografija nositelja službene iskaznice veličine 30 × 25 mm,

5.
ispod fotografije upisano je ime i prezime nositelja iskaznice,

6.
ispod imena i prezimena nositelja iskaznice otisnut je broj iskaznice,

7.
u podlozi duž desnog ruba iskaznice proteže se srebrni pleterni ornament, a duž
lijevog ruba nalazi se kontinuirani ispis kratice »SOA«

Logotip
(znak) iz st. 3. t. 1. ovog članka komponiran je od tri dijela i to:

1.
sredine u kojoj je otisnut grb Republike Hrvatske na srebrnoj podlozi,

2.
dvije koncentrične kružnice oko grba RH između kojih je kružno ispisan na
tamnoplavoj podlozi slovima zlatne boje tekst »REPUBLIKA HRVATSKA«
»SIGURNOSNO-OBAVJEŠTAJNA AGENCIJA«,

3.
okvira znaka stiliziranog kružno-križnim starohrvatskim pleternim ornamentom
srebrne boje sa stiliziranim mačem zlatne boje, okrenutim prema gore.

Članak 3.

Na
stražnjoj strani službene iskaznice otisnut je tekst ovlasti nositelja
iskaznice sa sljedećim sadržajem:

»Nositelj
ove iskaznice ovlašten je prikupljati podatke od građana i pravnih osoba,
izvršiti neposredan uvid u registre i zbirke podataka i službenu dokumentaciju
te obavljati i druge poslove propisane Zakonom o sigurnosno-obavještajnom
sustavu RH. Čelnici i zaposlenici državnih tijela i tijela jedinica lokalne i
područne (regionalne) samouprave i pravnih osoba s javnim ovlastima dužni su
udovoljiti zahtjevima nositelja iskaznice glede podataka kojima raspolažu.

Nositelj
iskaznice ovlašten je nositi vatreno oružje.«

Ispod
teksta iz st. 1. ovog članka, u donjem dijelu iskaznice, ispisuje se datum
izdavanja iskaznice.

Članak 4.

Službena
značka kvadratnog je oblika dimenzija 65 x 65 mm i izrađena iz mesinga sa
završnom obradom u bojama, čiji izgled odgovara opisu logotipa (znaka) Agencije
iz članka 2. st. 4. ove Uredbe.

Službena
značka sadrži ugraviran serijski broj na poleđini te ima elastično pero za
učvršćenje u kožni povez.

Članak 5.

Službene
osobe Sigurnosno-obavještajne agencije u obavljanju službenih poslova koriste
službenu iskaznicu i službenu značku.

Članak 6.

Osobe
iz članka 5. ove Uredbe službenu iskaznicu nose u kožnom povezu zajedno sa
službenom značkom.

Kožni
povez iz st. 1. ovog članka crne je boje, dvostrukog preklopa, a svaki je
preklop dimenzija 110 x 80 mm.

Na
vanjskoj strani gornjeg preklopa reljefno je ucrtan grb Republike Hrvatske.

Na
gornjoj je unutarnjoj strani gornjeg preklopa kožnog poveza prostor za službenu
iskaznicu.

Na
unutarnjoj je strani donjeg preklopa kožnog poveza smještena službena značka,
učvršćena elastičnim perom.

Članak 7.

Službenu
iskaznicu i službenu značku s pripadajućim kožnim povezom izdaje
Sigurnosno-obavještajna agencija.

O
izdanim službenim iskaznicama i službenim značkama vodi se u
Sigurnosno-obavještajnoj agenciji evidencija koja sadrži: ime i prezime
službene osobe kojoj je izdana službena iskaznica i značka, naziv radnog mjesta
službene osobe, naziv ustrojstvene jedinice u kojoj službena osoba obavlja
poslove, broj službene iskaznice i serijski broj značke, datum izdavanja, te
rubriku za napomene.

Članak 8.

Službena
osoba koja izgubi službenu iskaznicu i službenu značku ili na drugi način
ostane bez službene iskaznice, odnosno službene značke, obvezna je o tome odmah
obavijestiti svog neposrednog rukovoditelja.

Nova
službena iskaznica, odnosno službena značka, izdat će se osobi iz st. 1. ovog
članka nakon što je izgubljena ili na drugi način nestala službena iskaznica
ili službena značka oglašena nevažećom u »Narodnim novinama«.

Službena
osoba koja je izgubila službenu iskaznicu ili službenu značku snosi troškove
oglasa, kao i troškove izrade nove službene iskaznice, odnosno službene značke.

Članak 9.

Službena
osoba kojoj prestane služba u Sigurnosno-obavještajnoj agenciji dužna je
prilikom primitka rješenja o prestanku službe službenu iskaznicu i službenu
značku predati neposrednom rukovoditelju.

Obvezu
iz st. 1. članka ima i službena osoba Sigurnosno-obavještajne agencije koja
izgubi status službene osobe.

Neposredni
rukovoditelj iz st. 1. ovog članka obvezan je bez odgađanja zaprimljenu
službenu iskaznicu i službenu značku dostaviti nadležnoj ustrojstvenoj jedinici
za kadrovske poslove Sigurnosno-obavještajne agencije.

Članak 10.

Sadržaj,
odnosno obrazac službene iskaznice te izgled službene značke otisnut je u
prilogu ove Uredbe i čini njen sastavni dio.

Članak 11.

Službene
iskaznice i značke izdane službenim osobama Sigurnosno-obavještajne agencije po
ranijim propisima, zamijenit će se službenim iskaznicama i službenim značkama
propisanim ovom Uredbom u roku 45 dana od dana stupanja na snagu ove Uredbe.

Članak 12.

Danom
stupanja na snagu ove Uredbe prestaju važiti Uredba o službenoj iskaznici i
znački službenih osoba Obavještajne agencije (»Narodne novine«, broj 83/2003) i
Uredba o posebnoj oznaci i obrascu službene iskaznice službenih osoba
Protuobavještajne agencije (»Narodne novine«, broj 83/2003).

Članak 13.

Ova
Uredba stupa na snagu danom objave u »Narodnim novinama«.

Klasa:  200-01/06-02/02

Urbroj:
5030109-06-9

Zagreb,
10. studenoga 2006.

Predsjednik

**dr****. sc. Ivo
Sanader, v. r.**

SOA
– ZNAČKA I SLUŽBENA ISKAZNICA

![](dodatni/143916.gif)

Uredba, NN 124/2006-2740